Ca să arate cât de mult muncește instituția pe care o conduce, Victor Ciorbea a făcut o declarație halucinantă. Atunci când a înșirat domeniile de care se ocupă, Avocatul Poporului a menționat și persoanele cu handicap și a spus „har Domnului, avem destule persoane cu dizabilități în România”.

„Mă supără faptul că circa 95 la sută din activitatea instituției este complet ignorată. E vorba de activitatea celor șase domenii sau departamente de activitate. Am în vedere de la drepturile omului, minorităților, cultelor religioase, aici intră și aspectele legate de romi s.a.m.d.. Drepturile familiei, pensionarilor, tinerilor, persoanelor cu handicap și avem, har Domnului, destule persoane cu dizabilități în România, chiar mult prea multe. Domeniul al treilea, nou creat, referitor la drepturile copilului și zilnic avem nenumărate sesizări din oficiu”, a declarat Victor Ciorbea, Avocatul Poporului.